Mies on tuomittu 50 päivän ehdolliseen vankeusrangaistukseen muun muassa kolmesta julkisrauhan rikkomisesta.

Mies tunkeutui sikalaan Kärsämäellä ilmeisesti kahdesti. Kuvituskuva. MOSTPHOTOS

Pyhäjärvinen mies tuomittiin Ylivieska-Raahen käräjäoikeudessa maanantaina 50 päivän ehdolliseen vankeusrangaistukseen kolmesta julkisrauhan rikkomisesta sekä törkeästä rattijuopumuksesta ja liikenneturvallisuuden vaarantamisesta.

Mies vieraili useampaan otteeseen Kärsämäellä sijaitsevassa sikalassa vuosina 2016 ja 2017.

Viimeisin vierailu tapahtui tammikuussa 2017. Sikalanhoitajat löysivät sikalasta alastoman miehen, joka oli antautunut noin 250 kiloa painavan karjun astuttavaksi. Poliisi tiedotti asiasta tuoreeltaan.

Sikalanhoitajat olivat käskeneet miestä lopettamaan touhunsa. Mies oli poliisin mukaan alkanut tehdä lähtöä sikalasta, mutta nostellessaan housujaan jalkaansa hän oli kuitenkin ensin kompuroinut sian lantaan. Vasta tämän jälkeen hän oli päässyt ajamaan autollaan karkuun.

Tuntia myöhemmin poliisi sai miehen kiinni noin neljänkymmenen kilometrin päässä sikalasta, jossa hän oli ajanut autolla humalassa ojaan.

Kuten Iltalehti kertoi tammikuussa, miestä ei missään vaiheessa epäilty eläimeen sekaantumisesta, koska teko ei ole Suomen laissa rikos. Rikoslaissa eläintensuojelua käsittelevissä pykälissä ei mainita eläimeen sekaantumista tai eläinseksiä sinänsä lainkaan. Eläinsuojelurikokseksi teko muuttuu vasta, jos eläintä esimerkiksi kohdellaan " julmasti tai tarpeetonta kärsimystä, kipua tai tuskaa aiheuttaen " .

Ehdollisen vankeuden lisäksi mies joutuu suorittamaan valtiolle 80 euroa rikosuhrimaksua ja maksamaan päihdetutkimuksista 26 euroa.

Juttua korjattu klo 21.21: Tuomittu on pyhäjärvinen, ei kärsämäkeläinen mies.